Apie gerovę
Netylant kalboms apie klestėjimo ir gausos metą, kviečiame pasidžiaugti geru, turtingu gyvenimu ir vis gražiau tvarkoma aplinka. Džiaugsmą temdo, kad šie puikūs dalykai įvardijami netaisyklingai. Deja, neretai girdime sakant:  
Įgyvendinamas namo gerbūvio projektas. 
Įmonės specializacija – gerbūvio darbai.
Nuo šeimos labiausiai priklauso visuomenės gerbūvis.
Gerbūvis yra neteiktinas vertinys, įsigalėjęs ne tik kasdienėje, bet ir dalykinėje kalboje. Vietoj jo vartotina aplinka, aplinkos tvarkymas, sutvarkymas ar aplinkotvarka. Pereikime prie tinkamų pavyzdžių: 
Ne gerbūvio, o aplinkos tvarkymo darbai.
Įgyvendinus projektą, bus sutvarkyta ką tik išdygusio miesto rajono aplinka.
Ieškoma papildomų lėšų miesto aplinkotvarkai.
Gerą, aprūpintą, komfortišką gyvenimą, gyvenimo kokybę reikėtų vadinti ne gerbūviu, o gražiu lietuvišku žodžiu gerovė.
Pavyzdžiui: 
Nuo antikos laikų žmogaus gerovė – didžiausia visuomenės siekiamybė.
Laisvojoje rinkoje didėja žmonių gerovė. 

